VENDIM
Nr. 286, datë 21.5.2018

PËR DISA RREGULLA TË VEÇANTA PËR PUNËMARRËSIT E PËRKOHSHËM, TË CILËT PUNËSOHEN NGA AGJENCITË E PUNËSIMIT TË PËRKOHSHËM
(ndryshuar me VKM nr. 555, datë 31.7.2019)

Në mbështetje të nenit 100 të Kushtetutës dhe të neneve 18, pika 2, dhe 18/1, pika 5, të ligjit nr. 7961, datë 12.7.1995, “Kodi i Punës i Republikës së Shqipërisë”, të ndryshuar, me propozimin e ministrit të Financave dhe Ekonomisë, Këshilli i Ministrave
 
VENDOSI:

1. Punëmarrësi i përkohshëm punësohet nga një agjenci për punësim të përkohshëm (në vijim, “agjencia”) pasi nënshkruan një kontratë pune me këtë agjenci, me qëllim punësimin e tij pranë një ndërmarrjeje pritëse, për një periudhë kohe të përkohshme, nën mbikëqyrjen dhe drejtimin e agjencisë dhe të ndërmarrjes pritëse. Kontrata e punës me agjencinë lidhet për një periudhë kohe jo më shumë se 2 vjet. 
2. Punëmarrësi i përkohshëm nuk i paguan tarifë agjencisë për punësimin e tij në ndërmarrjen pritëse. 
2.1 Agjencia e përkohshme e punësimit informon punëmarrësin me marrëdhënie punësimi të përkohshme përpara fillimit të marrëdhënieve të punës për rreziqet specifike në vendin e punës, si dhe mbi çdo kualifikim ose aftësi të posaçme profesionale ose mbikëqyrje të veçantë mjekësore, që kërkon vendi i punës.
3. Ndërmarrja pritëse u siguron punëmarrësve të përkohshëm trajnimin e nevojshëm dhe në përputhje me karakteristikat e vendit të punës, njësoj si punëmarrësve të përhershëm, duke marrë parasysh kualifikimin dhe eksperiencën e tyre, me qëllim përmirësimin e aftësive dhe të njohurive të tyre për fushën e pozicionit ku janë punësuar.
4. Në bazë të marrëveshjes së punësimit me ndërmarrjen pritëse, agjencia vendos punësimin e punëmarrësit të përkohshëm në rast:
a) zëvendësimi të një punëmarrësi, i cili mungon përkohësisht;
b) rritjeje të vëllimit të punës, përkohësisht;
c) rritjeje të vëllimit të punës stinore;
ç) realizimi të një projekti me afat të përcaktuar;
d) realizimi të një projekti jashtë veprimtarisë që kryen ndërmarrja pritëse.
5. Punësimi i punëmarrësit të përkohshëm pranë ndërmarrjes pritëse ndalohet nëse:
a) me anë të punësimit të tij zëvendësohen punëmarrës, të cilët ushtrojnë të drejtën e grevës; 
b) punëdhënësi, gjatë 6-mujorit të fundit ka kryer largime nga puna të punëmarrësve me të njëjtin profesion, për arsye ekonomike ose, gjatë 12-mujorit të kaluar, ka kryer largime kolektive nga puna, për të njëjtat profesione;
c) puna, për shkak të natyrës së saj, paraqet rrezik për shëndetin dhe sigurinë e punëmarrësit. 
5.1 Punëmarrësit e punësuar nëpërmjet agjencive të përkohshme që bëjnë pjesë në grupet e rrezikuara, sipas legjislacionit në fuqi, mbrohen ndaj rreziqeve që i prekin ata në mënyrë të veçantë. Punëdhënësi siguron për këtë kategori punëmarrësish mbikëqyrje të veçantë mjekësore, sipas legjislacionit në fuqi.
[bookmark: _GoBack]6. Inspektorati Shtetëror i Punës dhe Shërbimeve Shoqërore kryen inspektime periodike për të përcaktuar përputhshmërinë e veprimtarisë së agjencisë me legjislacionin përkatës.
7. Punëmarrësit e përkohshëm punësohen nga agjencitë e pajisura me licencën e kategorisë X.2.A, “Ndërmjetësim në tregun e punës”, në zbatim të ligjit nr. 10081, datë 23.2.2009, “Për licencat, autorizimet dhe lejet në Republikën e Shqipërisë”, të ndryshuar, dhe të vendimit nr. 538, datë 26.5.2009, të Këshillit të Ministrave, “Për licencat dhe lejet që trajtohen nga apo nëpërmjet Qendrës Kombëtare të Licencimit (QKL) dhe disa rregulla të tjera nënligjore të përbashkëta”, të ndryshuar. 
8. Agjencia, çdo gjashtë muaj, njofton ministrinë përgjegjëse për çështjet e punësimit për strukturën dhe veprimtarinë e vet. 
9. Ngarkohen Ministria e Financave dhe Ekonomisë, Inspektorati Shtetëror i Punës dhe Shërbimeve Shoqërore dhe agjencitë e punësimit të përkohshëm për zbatimin e këtij vendimi.
Ky vendim hyn në fuqi pas botimit në Fletoren Zyrtare.

